四聲

四聲係中文聲調，基於中古漢語嘅調類分類爲4種聲調。喺中文音韻學分爲平聲、上聲、去聲、入聲。所以四聲又叫平上去入。

喺中古後期，隨住全濁聲母清化，聲調開始因爲噉而分陰陽，調分陰陽帶來四聲八調，亦即四聲調各自都分咗陰陽，喺調類上總共有八個。現代粵語嘅聲調就係繼承自四聲八調格局，喺呢個基礎上，陰入根據元音長短，分成咗上陰入同下陰入，形成而家粵語九聲六調嘅格局。以下係粵語聲調嘅分類：
第一、四聲分別係陰平同陽平，都係平聲，但係一高一低。
第二、五聲分別係陰上同陽上，都係上聲，但係一高一中。
第三、六聲分別係陰去同陽去，都係去聲，但係一中一低。
促音嘅第一、三、六聲分別係上陰入、下陰入、陽入，都係入聲。

另外，以現代中文嘅北方話爲基礎嘅普通話，佢嘅聲調亦係四聲，內容同古四聲唔同；其中中古漢語嘅入聲消失咗，分陰陽兩部嘅得平聲，佢嘅「四聲」分別係第一、二、三、四聲。重有一隻叫做「輕聲」，通常唔係單字。

概要 
語言學嘅聲調係指音節之間音嘅高低唔同，中文就用呢種高低變化來區分唔同語彙。不過，喺中國音韻學中，音韻分類整理後，聲調就唔只高低變化，音嘅舒促都包含入聲調嘅範疇，亦即入聲，喺音節尾有-p、-t、-k、-h之類嘅內破音做結束，令音節變短，呢啲就分類爲入聲。冇咗入聲嘅語言就冇噉計。

喺中文，一個音節肯定配一個聲調，呢個高低稱呼做調值。呢個音高上下，而家用五度式來表示，分別係低、半低、中、半高、高，透過佢哋數值嘅組合來表示調值。然後再歸納分類同一調值嘅音節，再加埋音節尾嘅舒促，就會得出調類。

早期中古漢語係得四個調類，之後調值、音韻變化，中古以後嘅聲調分爲陰調同陽調，合計八聲，分類爲四聲八調。

漢語

中古漢語聲調 
四聲嘅名稱開始於六朝時代中嘅齊梁人沈約，佢根據中文聲調嘅聲氣，分咗平、上、去、入嘅名。《梁書·沈約傳》話沈約作咗《四聲譜》，又有記載話梁武帝問周捨：「四聲係乜嘢？」答話：「天子聖哲」。平、上、去、入究竟係乜嘢內容佢無講，舉嘅只係啲代表字。另外因爲音韻變化嘅結果，而家好多中文方言「上」字嘅發音係去聲。習慣上，爲咗表示出個聲調，喺「上聲」呢個詞會讀上聲。

調值 
六朝到唐代嘅四聲調值好難推斷，除咗入聲可以知道佢係個短嘅音外。日本遣唐僧人空海《文鏡秘府論》有言：「平聲哀而安，上聲厲而舉，去聲清而遠，入聲直而促。」而比較詳細嘅記述係日本嘅安然《悉曇藏》卷五：「平聲直低，有輕有重。上聲直昂，有輕無重。去聲稍引，無輕無重。入聲徑止，無內無外。平中怒聲，與重無別。上中重音，與去不分。」

上古漢語嘅聲調論 
發現聲調係六朝時代嘅沈約，噉以前嘅上古漢語有冇聲調就成咗個問題。呢個問題古來好多人提出唔同主張，啲主張嘅根據都係《詩經》嘅押韻。研究《詩經》押韻時四聲嘅調配，見到平聲、上聲可以同去聲押韻，去聲同入聲唔一定押韻。以《詩經》押韻調配爲音韻研究基礎，清代考證學者顧炎武主張語言嘅遲速輕重係押韻嘅平仄，平聲最長，上、去次長，入聲係急止停頓嘅音。另外去聲同入聲押韻，即使係中古音，「易」、「出」、「惡」等字同時有去入二聲，所以可以睇出去入二聲有接近嘅關係。根據呢樣，段玉裁提出平、上、入三聲合埋同去聲另計，黃侃則提出平、入二聲同上、去二聲噉分成兩類。受呢樣影響，現代嘅王力喺《漢語史稿》提出平、入二聲嘅兩大分類，再按音嘅長短來分，分成長、短二類，合埋就係四聲。現代中文嘅聲調特徵係以音高爲主，但喺古代中文係以音嘅長度爲主要要素，長平聲變成咗平聲，短平聲變成咗上聲，長入聲變成咗去聲，短入聲變成咗入聲。張日昇以《詩經》作統計，指上古有去聲，但去聲以ɸ、d、g、m、n、ŋ爲韻尾。

次入韻 

「次入韻」係指切韻祭泰夬廢韻，來源有對應上古入聲韻部或者平上韻部閉音節。中古併入去聲、韻尾變 -i。例如「祭」「察」、「廢」「發」。

各現代漢語嘅聲調 
現代各種中文嘅聲調係基於中古四聲分咗陰陽二類後嘅八聲。中古音到現代音調值變化未明，雖然各路中文嘅差異好明顯，但調類變化好少，最大嘅特徵係對應聲母嘅清濁分咗陰陽二類。一般來講，陰調係高調，陽調係低調。喺由來上，濁音相比清音個調要低啲，陰調來自古清音，陽調來自古濁音。中原無咗清濁區別就用高低音來繼續分啲字。現代吳語嘅紹興方言同閩語嘅潮州方言全部調類都分咗陰陽二類，成爲八聲，呢啲陰陽就同清濁區別對應。現代中文嘅普通話喺平聲分咗陰陽二類，入聲無獨立聲調。平聲嘅音長相比其他調類長，發音清晰啲唔會撈亂，多數中文嘅平聲都分陰陽兩類。喺歷史，唐代就開始有陰陽平區別。調類分化同合併嘅唔同，係分類方言要考慮嘅重要因素。至於入聲，晉語同部分中原官話，音節尾嘅促音無消滅到，入聲仲喺度，而有啲官話靠唔同調值維持入聲區別。另外，東干語甘肅方言喺單音節時調值無唔同；多粒音節組合時，產生唔同聲調變化，調類得以保持。

比什凱克用東干語嘅甘肅系標準音表示。
 *南寧平話

漢語之外 
四聲除咗可以應用喺漢語族語言嘅聲調分類外，其他亞洲複雜聲調語言嘅聲調，都可以同中文四聲對應，亦用得四聲劃分。

越南文 
越南文嘅聲調總共有六隻，分別叫平聲、玄聲、問聲、跌聲、銳聲、重聲。其中平玄二聲相當於陰、陽平，問、跌二聲相當於陰、陽上，銳、重二聲相當於陰、陽去。越南文嘅入聲同去聲同調，都係銳、重聲，同去聲嘅區別在於，入聲字有-p、-t、-c、-ch呢四隻入聲尾，同樣亦係分陰陽入聲，陰陽分法同去聲一樣。所以按四聲來睇，越南文係四聲八調。

喺標準漢越音體系中，聲調按照原先漢字嘅清濁聲母，劃分成陰陽調，唯一嘅例外係平聲，平聲嘅次濁聲母字會派去陰聲調，亦即讀成平聲。上聲字度，有啲濁上繼續保持喺陽上，但亦有濁上字變成咗去聲，陰陽去都有，以陽去爲主，變爲陰去嘅字有住比較古老嘅層次。

古韓文 
古韓文有聲調，而現代標準韓文冇咗聲調，只喺部分韓文方言繼續保存聲調。古韓文聲調分三種：低調、低高調、高調。《訓民正音》按照四聲劃分聲調，有平、上、去、入，寫字時喺隔籬落點來表示。唔標點，即係讀平聲；標一個點，即係讀去聲；標一個點，同時音節上有入聲尾，即係讀入聲；標兩個點，即係讀上聲。平聲嘅讀音係低調，入聲嘅讀音係高調，上聲同去聲冇明確對應，可以係高調，亦可以係低高調。

壯侗語 
壯侗語中，呢度介紹下壯話同泰文。

標準壯話中，聲調總共有9個，佢嘅聲調格局同粵語一模一樣，都係平上去入，都係區分陰陽，然後陰入聲度區分咗上下。所以總共有：陰平、陽平、陰上、陽上、陰去、陽去、上/短陰入、下/長陰入、陽入。

泰文聲調總共有5個聲調，佢嘅聲調格局如下：
泰文聲調同中文聲調嘅一個重大區別在於，泰文嘅平聲唔分陰陽，但區分古代嘅次清聲母，因而平聲有兩個：平聲、次清平。
平聲包含古全清、古全濁、古次濁，調值係中平調，例字如：กา、ทา、มา
次清平只包含古次清，調值係低升調，例字如：ผา、ฝา、ฉา
泰文嘅上聲區分陰陽，因而上聲有兩個：陰上、陽上。
陰上包含古清聲，調值係高降調，例字如：ก้า、ผ้า、ฝ้า
陽上包含古濁聲，調值係高升調，例字如：ท้า、ม้า、ง้า
泰文嘅去聲區分陰陽，因而去聲有兩個：陰去、陽去。
陰去包含古清聲，調值係低降調，例字如：ก่า、ผ่า、ฝ่า
陽去包含古濁聲，調值係高降調，例字如：ท่า、ม่า、ง่า
泰文嘅入聲區分陰陽，同粵語唔同在於，佢嘅上下分喺陽入，而非陰入，因而入聲有三個：陰入、上陽入、下陽入
陰入包含古清聲，調值係低降調，例字如：กาก、ผาก、ฝาก
上陽入包含古濁聲，元音係短元音，調值係高升調，例字如：ทัก、มัก、งัก
下陽入包含古濁聲，元音係長元音，調值係高降調，例字如：ทาก、มาก、งาก
總結就係：平聲中平33，次清平低升114，陰上以及陽去、下陽入同調都係高降41，陰去同陰入同調都係低降21，陽上同上陽入同調都係高升45。
苗瑤語

藏緬語

攷

聲調
詩韻
平仄
押韻

類:中古漢語
類:中文